สยามสำลีขอเป็นเจ้าของแบรนด์เอง
สยามสำลี ผันตัวเป็นผู้ผลิต ทุ่ม 150 ล้านบาท ปั้นแบรนด์เขย่าตลาดผ้าเช็ดหน้าทำความสะอาด ตั้งเป้าขึ้นแท่นผู้นำตลาด
25 ก.พ. 2553

สยามสำลี ผันตัวเป็นผู้ผลิต ทุ่ม 150 ล้านบาท ปั้นแบรนด์เขย่าตลาดผ้าเช็ดหน้าทำความสะอาด ตั้งเป้าขึ้นแท่นผู้นำตลาด 
นายวิชัย รัตนวงศ์สวัสดิ์ กรรมการผู้จัดการ บริษัท สยามสำลี เปิดเผยว่า ปีนี้บริษัทใช้งบเป็นเงิน 150 ล้านบาท แบ่งเป็นงบในการพัฒนาผลิตภัณฑ์ ซื้อเครื่องจักร และงบส่งเสริมตลาด 30 ล้านบาท เพื่อสร้างแบรนด์ แคริสม่า ผ้าเช็ดหน้าทำความสะอาดเอนกประสงค์ ให้ผู้บริโภคชาวไทยรู้จัก ตามกระแสสุขภาพและอนามัย เพื่อป้องกันโรค คาดว่าในปีแรกของการทำตลาดจะมียอดขาย 150 ล้านบาท หรือมีส่วนแบ่งในตลาดกระดาษทำความสะอาด 15 – 20% 
ปัจจุบันตลาดกระดาษทำความสะอาดในประเทศไทยมีมูลค่าราว 800 ล้านบาท มีผู้เล่นในตลาดหลากหลายแบรนด์ส่วนใหญ่เป็นผ้าเช็ดทำความสะอาดสำหรับเด็ก แต่ไม่มีการทำวิจัยหรือยืนยันได้ว่าแบรนด์ใดเป็นผู้นำตลาด ดังนั้นหากบริษัทสามารถทำยอดขายได้ตามเป้าที่วางไว้ คาดว่าในไม่ช้าบริษัทจะขึ้นเป็นผู้นำตลาดอย่างแน่นอน
ทั้งนี้ บริษัท สยามสำลี ดำเนินธุรกิจรับจ้างผลิตสำลีให้กับแบรนด์ต่างๆ ทั้งในและต่างประเทศมาเป็นเวลามากกว่า 30 ปี ปีนี้ถือเป็นปีแรกที่บริษัทคิดค้นผลิตภัณฑ์ใหม่และแตกไลน์ออกจำหน่ายภายในแบรนด์ของตนเอง ในปีที่ผ่านมาบริษัทมียอดขายจากการรับจ้างผลิตราว 100 ล้านบาท แบ่งเป็นการจำหน่ายในประเทศ 50% และส่งออกไปยังประเทศอเมริกาเป็นหลัก 50%